Paîs Basc: la lenghe e cres tal Sud, e cale intal Nord
Il guvier de Comunitât Autonome Basche al à presentât i risultâts de cuarte inchieste sociolinguistiche che e à interessât ducj i teritoris che a formin il Paîs Basc. Intes trê provinciis de CAB, ven a dî Gipuzkoa, Bizkaia e Araba, il numar des personis cun plui di 16 agns che a fevelin par basc a son il 30,1% dal totâl, ven a dî il 6% in plui rispiet ae prime inchieste che e jere stade fate 15 agns indaûr. La situazion intes trê provinciis, dut câs, no je vualive. Cun di fat in Gipuzkoa a fevelâ par euskara al è il 49,1% des personis cun plui di 16 agns, in Bizkaia il 23%, e in Araba dome il 14,2%. Si à ancje di dî che ta chescj ultins doi teritoris lis personis che a capissin il basc, ma no son in stât di fevelâlu ben a son sul 20%. Ancje in Navare la situazion e je lade in miôr intai ultins 15 agns, ancje se in maniere mancul significative che inte CAB. Tal 1991 lis personis che a savevin fevelâ par euskara a jerin il 9,6%, invezit cumò a son l’11,1%, cu la zonte di un 7,6% che lu capìs, ma nol è bon di paronâlu. La situazion e je une vore divierse, invezit, in Iparralde, ven a dî te part dal Paîs Basc che e je sot aministrazion francese. Achì, di fat, dome il 22,4% des personis cun plui di 16 agns al fevele par basc, cuant che 15 agns indaûr al jere il 33%. La situazion e je dificile massime te regjon atlantiche dal Lapurdi, invezit tes provinciis pirenaichis de Basse Navare e de Zuberoa la lenghe e je fevelade inmò dal 55,5% de popolazion. I dâts a son il spieli dai trê diviers modei educatîfs e di promozion linguistiche in vore te CAB, te Navare e in Iparralde: il prin al funzione avonde ben, il secont cussì cussì, il tierç par nuie.
Font: Món Divers, 18/06/08
fur_Latn fur_Latn cat_Latn